Tagnit-a, ldint wallen-is, yesfeḍ wallaɣ-is tagut i t-iɣummen, degmi Malḥa tfaq teḍlem. Ziɣ teffeɣ iberdan, tuɣ-itt di nniyya-s, tettsuḍu d ilef ijerḥen. Acu kan, ur teksan ara, ddhen-is teɣli-d fell-as tebrek : mačči di leɛqel-is i tella, tṛuḥ meskint tebbehba. Teɣli-d fell-as tatut, ur tceffu ara, amzun tečča taxatemt n mettu. Kra yellan d amaynut, allaɣ-is ur t-ikelles. Anagar d tiqburin i d-tesmektay, d ayen n dir kan i d-irezzun ɣur-s.